USFA ZiP .22

USFA ZiP .22 on poolautomaatne püstol, mida tootis Ameerika Ühendriikide ettevõte U.S. Fire Arms Manufacturing Company aastatel 2013–2014. Relva disainer ja tootja kompanii juht oli Douglas Donnely, kes avaldas video YouTube'i platvormil, näidates relva kaugelt, et tekitada huvi ja ärgitada spekulatsioone uue relva ümber. Relvast loodeti müügihitti ja panustati palju selle tootmisse ning selle futuristliku disaini reklaamimisse, kuid relva ülesehitust peeti tehniliselt ebaturvaliseks, tootmine oli kallis ja seda müüdi loodetust vähem. Sellele vaatamata üritati relva edasi arendada, kuid seda tehti muu tootmise arvelt ja 2017. aastal lagunes tootja kompanii hoopiski laiali.

 Disain ja ohud 
Selle relva tootmise ja tootnud ettevõtte eksistentsi lõpetas paljuski just USFA ZiP .22 disain.

Disaini juures oli uudseks selle käsitsemine kolme sõrmega, hoides relva käes pöidla ja selle kõrvale jääva kahe sõrme abil, mis olid plastikust 10-padrunilise salve peal, millel oli selle kaliibri puhul kalduvus kinni kiiluda, kuigi relval oli võimalik kasutada ka 25-padruniseid salvi, mis suurendasid veelgi relva futuristlikku välimust. 

Disainist lähtudes ei soovitud relvale väliseid liikuvaid osi, sealhulgas relva kelku. Seetõttu paigutati kelk relva sisse kahe plastikvardaga, mis osaliselt ulatusid püssitoru pealt välja, jäädes vaid väga vähe lühemaks relvaraua pikkusest. See aga tõi kaasa juhtumeid, kus padruneid relvakambrisse lükates, tulistati endale kätte. Seetõttu ei osutunud kelgu asukoht õnnestunuks. 

Kelguga oli muidki probleeme, mis olid seotud padruni jõudmisega kambrisse, et seda saaks sealt välja tulistada. Relva osad ei töötanud omavahelises kooskõlas, kuna vastastikku liikuvad osad olid liiga väikse massi tõttu ebaefektiivsed. Esines kelgu tühiliikuvus. Enne, kui padrun jõudis salvest välja, oli kelk juba läinud ja ei saanud haakida endale padrunit taha, et seda kambrisse viia. See probleem tõusis eriti esile 25-padrunilise salve puhul, selle veelgi aeglasema laadimiskiiruse tõttu. Relv oleks tõhusam olnud, kui vastastikku liikuvad osad laadimismehhanismist oleksid olnud suurema massiga.

Isegi siis, kui kelk sai padruni plaanitult kätte, liikus see niivõrd kiiresti edasi, et tulistamise järgselt välja visatav tühi padrunikest jäi püstolisse kinni. Uuel laadimisel võis padrun jääda poolenisti laetuna kinni, kuna seal oli ees tühi padrunikest, tekitades rikke ja kiiludes relva täielikult kinni.

Ka relva sisemuses esines vajakajäämisi. Püstoli poolautomaatset mehhanismi hoiti koos plastikust osadega ja nõrkade spiraalvedrudega. 

 Disain ja laiemad kasutusvõimalused 
Eelkäsitletule vaatamata oli relval ka positiivseid omadusi. USFA ZiP .22 oli mitmeid relsivalikuid, mis laiendasid püstoli kasutusvõimalusi. ZiPSBR relsi abil sai seda ZiP .22 kinnitada teiste relvade alla ja kasutada koos teise relvaga. Relsside abil sai ZiP .22 peale kinnitada erinevaid sihikuid. ZiPNite relssi kasutades sai relvaga ühildada püstoliseeria Glock sihikuid. ZiPPIC relsiga sai kasutada picatinny sihikuid. ZiP .22 oli keermestatud relvaraua näol võimalus summuti või mõne muu otsiku kasutamiseks. Kavandatud oli püstolile ka alustugi BattleZiP Survival SBR selle pikaks relvaks muutmiseks. 

 Viited 

Kategooria:Ameerika Ühendriikide relvad
Kategooria:Poolautomaatpüstolid